บลจ.กสิกรไทย มองหุ้นปีหน้า1,690จุด
บลจ.กสิกรไทย  มองเป้าหุ้นไทยปลายปีหน้า 1,690 จุด เสิร์ฟกอง LTF ใหม่ 3 กองทุน
15 พ.ย. 2559

บลจ.กสิกรไทย  มองเป้าหุ้นไทยปลายปีหน้า 1,690 จุด เสิร์ฟกอง LTF ใหม่ 3 กองทุน
น.ส.ธิดาศิริ ศรีสมิต รองกรรมการผู้จัดการและประธานบริหารการลงทุนตราสารทุน บริษัทหลักทรัพย์จัดการกองทุน (บลจ.) กสิกรไทย  เปิดเผยว่า  บลจ.กสิกรไทย มีมุมมองเชิงบวกต่อการเติบโตของเศรษฐกิจไทย โดยคาดว่าในปี 2560-2562 เศรษฐกิจไทยจะขยายตัวอย่างค่อยเป็นค่อยไปอยู่ระหว่าง 2.5%-4.0% และคาดการณ์เป้าหมายดัชนีหุ้นไทยปลายปี 2560 อยู่ที่ 1,690 จุด 
โดยต้องติดตามแนวโน้มการปรับขึ้นดอกเบี้ยของสหรัฐฯ ในเดือนธ.ค.นี้ รวมถึงทิศทางการดำเนินนโยบายทางเศรษฐกิจและการเมืองของว่าที่ประธานาธิบดีโดนัลด์ ทรัมป์ ที่ยังมีความไม่ชัดเจนจนกว่าจะเข้าดำรงตำแหน่งอย่างเป็นทางการในเดือนม.ค.ปี 2560    นอกจากนี้บลจ.กสิกรไทยจะเปิดเสนอขายกองทุนรวมหุ้นระยะยาว ( LTF)  ใหม่อีก 3 กองทุน ได้แก่ กองทุนเปิดเค เซ็ท 50 หุ้นระยะยาว (KS50LTF), กองทุนเปิดเค Mid Small Cap หุ้นระยะยาว (KMSLTF) และกองทุนเปิดเค มินิมั่ม โวลาติลิตี้ หุ้นระยะยาว (KMVLTF) เสนอขายระหว่างวันที่ 15 – 21 พ.ย. 2559 เพื่อเพิ่มทางเลือกที่หลากหลายสำหรับผู้ที่ต้องการลงทุนในหุ้นไทยและต้องการสร้างโอกาสรับผลตอบแทนที่ดีในระยะยาว ลงทุนขั้นต่ำเพียง 500 บาท   สำหรับกองทุน KS50LTF มีนโยบายลงทุนในหุ้นที่เป็นส่วนประกอบของดัชนี SET50 โดยใช้กลยุทธ์การบริหารเชิงรับเพื่อมุ่งสร้างผลตอบแทนที่ใกล้เคียงกับหุ้นขนาดใหญ่ 50 ตัวแรกในตลาดหลักทรัพย์แห่งประเทศไทย ซึ่งข้อมูลย้อนหลัง 10 ปี ดัชนี SET50 ให้ผลตอบแทนเฉลี่ย 10.38% ต่อปี ขณะที่ดัชนีตลาดหลักทรัพย์ฯ (SET Index) ให้ผลตอบแทนเฉลี่ยอยู่ที่ 11.78% ต่อปี (ข้อมูล ณ วันที่ 31 ต.ค. 59)
ส่วนกองทุน KMSLTF มีนโยบายลงทุนในหุ้นบริษัทขนาดกลางและขนาดเล็กที่มีมูลค่าหลักทรัพย์ตามราคาตลาด (Market Cap) ไม่เกิน 50,000 ล้านบาท เหมาะกับผู้ลงทุนที่รับความผันผวนได้สูงและต้องการสร้างโอกาสรับผลตอบแทนที่สูงขึ้นกว่าการลงทุนในหุ้นขนาดใหญ่ ด้านกองทุน KMVLTF มีนโยบายลงทุนในหุ้นที่เป็นส่วนประกอบของดัชนี SET 100  โดยจะคัดเลือกหุ้นให้เหลือไม่เกิน 25 ตัว และกำหนดสัดส่วนการลงทุนในหุ้นแต่ละตัวไม่เกิน 10% เพื่อมุ่งหวังให้ผลตอบแทนของพอร์ตการลงทุนโดยรวมมีความผันผวนอยู่ในระดับต่ำที่สุด เหมาะกับผู้ลงทุนที่ต้องการลดความผันผวนหรือลดความเสี่ยงของพอร์ตการลงทุนให้น้อยลง แต่ยังต้องการผลตอบแทนที่ดีจากการลงทุนในหุ้นไทยในระยะยาว